CELEX: 62011CN0431
Language: el
Date: 2011-08-18 00:00:00
Title: Υπόθεση C-431/11: Προσφυγή της 18ης Αυγούστου 2011 — Ηνωμένο Βασίλειο της Μεγάλης Βρετανίας και της Βόρειας Ιρλανδίας κατά Συμβουλίου της Ευρωπαϊκής Ένωσης

22.10.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 311/26
            
         Προσφυγή της 18ης Αυγούστου 2011 — Ηνωμένο Βασίλειο της Μεγάλης Βρετανίας και της Βόρειας Ιρλανδίας κατά Συμβουλίου της Ευρωπαϊκής Ένωσης
   (Υπόθεση C-431/11)
   2011/C 311/43
   Γλώσσα διαδικασίας: η αγγλική
   
      Διάδικοι
   
   
      Προσφεύγον: Ηνωμένο Βασίλειο της Μεγάλης Βρετανίας και της Βόρειας Ιρλανδίας (εκπρόσωποι: C. Murrell, T. de la Mare, Barrister)
   
      Καθού: Συμβούλιο της Ευρωπαϊκής Ένωσης
   
      Αιτήματα του προσφεύγοντος
   
   Το προσφεύγον ζητεί από το Δικαστήριο:
   
               —
            
            
               Να ακυρώσει την απόφαση του Συμβουλίου, της 6ης Ιουνίου 2011 (1), σχετικά με τη θέση που θα λάβει η Ευρωπαϊκή Ένωση στη Μεικτή Επιτροπή του ΕΟΧ για την τροποποίηση του παραρτήματος VI (Κοινωνικές ασφαλίσεις) και του πρωτοκόλλου 37 της συμφωνίας για τον ΕΟΧ,
            
         
               —
            
            
               να περιορίσει τα διαχρονικά αποτελέσματα της αποφάσεώς του Συμβουλίου μέχρις ότου αυτό εκδώσει, βάσει του άρθρου 79, παράγραφος 2, στοιχείο β’, της ΣΛΕΕ νέα απόφαση σχετικά με τη θέση που θα λάβει η Ευρωπαϊκή Ένωση στη Μεικτή Επιτροπή του ΕΟΧ για την τροποποίηση του παραρτήματος VI (Κοινωνικές ασφαλίσεις) και του πρωτοκόλλου 37 της συμφωνίας για τον ΕΟΧ και
            
         
               —
            
            
               να καταδικάσει το Συμβούλιο στα δικαστικά έξοδα.
            
         
      Ισχυρισμοί και κύρια επιχειρήματα
   
   Το Ηνωμένο Βασίλειο ζητεί την ακύρωση, βάσει του άρθρου 264 της ΣΛΕΕ, της αποφάσεως 2011/407/ΕΕ του Συμβουλίου, της 6ης Ιουνίου 2011, σχετικά με τη θέση που θα λάβει η Ευρωπαϊκή Ένωση στη Μεικτή Επιτροπή του ΕΟΧ για την τροποποίηση του παραρτήματος VI (Κοινωνικές ασφαλίσεις) και του πρωτοκόλλου 37 της συμφωνίας για τον ΕΟΧ (στο εξής: απόφαση).
   Το Ηνωμένο Βασίλειο ζητεί:
   
               α)
            
            
               Να ακυρωθεί η απόφαση,
            
         
               β)
            
            
               Μετά την ακύρωση της αποφάσεως, να παραμείνουν σε ισχύ οι διατάξεις της μέχρι την έκδοση από το Συμβούλιο νόμιμης αποφάσεως βάσει του άρθρου 79, παράγραφος 2, στοιχείο β’, της ΣΛΕΕ, σχετικά με τη θέση που θα λάβει η Ευρωπαϊκή Ένωση στη Μεικτή Επιτροπή του ΕΟΧ για την τροποποίηση του παραρτήματος VI (Κοινωνικές ασφαλίσεις) και του πρωτοκόλλου 37 της συμφωνίας για τον ΕΟΧ, και
            
         
               γ)
            
            
               Να καταδικαστεί το Συμβούλιο στα δικαστικά έξοδα.
            
         Η απόφαση, η οποία εκδόθηκε στηριζόμενη επί της ουσιαστικής νομικής βάσεως του άρθρου 48 της ΣΛΕΕ, καθόρισε τη θέση που θα λάμβανε η Ευρωπαϊκή Ένωση στις διαπραγματεύσεις της Μεικτής Επιτροπής του ΕΟΧ ως προς την τροποποίηση του παραρτήματος VI (Κοινωνικές ασφαλίσεις) και του πρωτοκόλλου 37 της συμφωνίας για τον ΕΟΧ.
   Το Ηνωμένο Βασίλειο υποστηρίζει ότι το Συμβούλιο εσφαλμένως έλαβε απόφαση χρησιμοποιώντας ως ουσιαστική νομική βάση το άρθρο 48 της ΣΛΕΕ. Αντ’ αυτού, το Συμβούλιο έπρεπε να στηρίξει την εν λόγω απόφαση στο άρθρο 79, παράγραφος 2, στοιχείο β’, της ΣΛΕΕ το οποίο παρέχει την κατάλληλη βάση επί της οποίας μπορεί να υιοθετηθεί κοινή θέση για τη σύναψη διεθνών συμφωνιών, οι οποίες παράγουν αποτελέσματα στην ΕΕ όσον αφορά την επέκταση των δικαιωμάτων κοινωνικής ασφαλίσεως σε υπηκόους τρίτων χωρών. Το άρθρο 48 ΣΛΕΕ παρέχει νομοθετική αρμοδιότητα μόνο όσον αφορά εργαζόμενους και αυτοαπασχολούμενους εντός της ΕΕ. Το άρθρο 79 παράγραφος 2, στοιχείο β’, παρέχει ρητώς εξουσία απονομής δικαιωμάτων προς υπηκόους τρίτων χωρών που διαμένουν νόμιμα στην ΕΕ.
   Κατά το Πρωτόκολλο 21, τα μέτρα που θεσπίζονται δυνάμει ή βάσει όλων των νομικών βάσεων του τίτλου V, συμπεριλαμβανομένου του άρθρου 79, παράγραφος 2, στοιχείο β’, της ΣΛΕΕ, ισχύουν στο Ηνωμένο Βασίλειο μόνο εάν αυτό επιλέξει την υπαγωγή στα μέτρα αυτά.
   Ως εκ τούτου, η ακύρωση της αποφάσεως ζητείται με το αιτιολογικό ότι αυτή εκδόθηκε επί εσφαλμένης νομικής βάσεως, και επομένως το Ηνωμένο Βασίλειο στερήθηκε τα δικαιώματα που έχει βάσει του Πρωτοκόλλου 21.
   
      (1)  Απόφαση 2011/407/ΕΕ του Συμβουλίου, της 6ης Ιουνίου 2011, σχετικά με τη θέση που θα λάβει η Ευρωπαϊκή Ένωση στη Μεικτή Επιτροπή του ΕΟΧ για την τροποποίηση του παραρτήματος VI (Κοινωνικές ασφαλίσεις) και του πρωτοκόλλου 37 της συμφωνίας για τον ΕΟΧ
   ΕΕ L 182, σ. 12